Oscar Pistorius dalk in leuen betrapOscar Pistorius op 19 Maart in die hof Foto: Leon Sadiki/Citypress/Pool (SAPA) Die Daily Maverick berig Oscar Pistorius het moontlik, in ten minste een opsig, vals getuienis aan die hof voorgehou tydens sy moordverhoor in die Pretoriase hooggeregshof. Pistorius het getuig oor ŉ bootongeluk wat op 21 Februarie 2009 op die Vaalrivier plaasgevind het. Hy het gesê die son was besig om te sak en het op die water geskyn. Hy kon dus nie behoorlik sien toe die ongeluk plaasgevind het nie. Die atleet was vir ŉ paar dae lank in die hospitaal en moes rekonstruktiewe chirurgie aan sy gesig ondergaan. Die Daily Maverick het egter met verskeie ooggetuies gesels wat bevestig dat die ongeluk ná donker plaasgevind het. Volgens mediaberigte in daardie stadium het Pistorius ŉ drywende boomstomp getref, maar dit het later aan die lig gekom dat sy renboot ŉ klein kaai getref het. Pistorius het in daardie stadium gesê hy kon nie die kaai sien nie, aangesien dit nie op die water gedryf het nie. Die atleet het ook geen melding gemaak van die kaai in sy getuienis nie. Michael Aitken, wat eiendom besit aan die Vaalrivier, het net ná die ongeluk op die toneel aangekom. Hy het met die staatsaanklaerspan in verbinding getree nadat hy Pistorius se weergawe gehoor het, en aangedui dat hy ŉ beëdigde verklaring sal aflê oor sy getuienis. Aangesien die staat egter reeds sy saak afgesluit het, kan daar nie nou meer iets aan gedoen word nie. Gerrie Nel, staatsaanklaer, en Barry Roux vir Pistorius, het die hof uitstel versoek tot 5 Mei. Klik hier om die volledige artikel in die Daily Maverick te lees. Klik hier om hooftrekke van die hofverrigtinge gratis op Maroela Media te lees.